АЛБЫРГІАН РСАБИКВА РГВЫ ЙАЛАХІИТІ.

Апхын асабиква рыхъазла рахІа йджьащахъву гІамтапІ. Ауат ртшпсщара мшква ргІалагамта йаквшвауата АлбыргIан кыт йтагылу аквтанай апхьарта апны «Абазашта» ахьызта тшпсщара лагерь анхара джвыквылтI. Араъа асабиква ртшпсщара мшква кьахвта йыргатI. Ансимшы алагерь сабита 28-гIв гIадрайгвун. «Абазашта» лагерь мыш 21 йынхатI, ауат руацIала асабиква аларпшраква, ахъвмарраква, анкъвакъвраква рщардан. «Смешарики» йгьи «Звезда» гвыпква дара рашваква, рызшІытгаква рыман. АчкIвынчви ахIвсси абжьагІвчва рыцын, амедахща дырхъпшылуан, амш ауацIа гIван хъагІата йдырчун.
Ахъвмарраква йрыцта асабиква джьащахъвара щарда ддырдыртI. Алагерь йгІайуаз асабиква зымгІва алата анкъвакъвра щарда адыргалтI: «Йагъьу ахъабрачпагІв», «АгІамдагІвы йымш», «АзгІвадара амш», «Апхьага амш» датшагьи.
Ауат ракIвымкIва ачкIвынчви ахIвсси акыт йазаргвану ашІыпІа пшдзаква ларпшра йдырцун, Черкесск город йаныргІалу, рчІаджьра ду задзаз «АдзыгІвбжьа ЙачІва» тшпсщара парк ддырбатІ, амузейква йадыркІылыз аджьащахъвараква йрыхадыргІвазатІ.
Алагерь апны асабиква йрыдынхалуан арыпхьагIвчва Тобыль Заира МухIарби йпхIа, ТІыкIва Нина Борис йпхIа, Хъсал Захират Псабыда йпхIа, КIам Марина Азамат йпхIа.
Алагерь анхара йайгвыргъауата йгьи ршІыйара шрылу гІадырцІабыргуата асабиква концерт гIадырбатI: ашваква рхIватI, ауысаква йгIарыпхьатI, анкъвакъвра джьащахъваква акIвдыршатI. Абар агIвгвыпкI йгІарылырхыз пщгIвы-пщыгIв рщапIква шар рцрахIвата ауатыкв йгІаталтІ, ауат ркоманда йалаквам ашарква йрыхвынгылуамцара йагIвдырцра атахъын. АрыпхьагIвчвагьи асабиква йгIархьымшвауата анкъвакъвра йаланахІватІ, ачкІвынчви ахІвсси йрыцыркІуата йкьахву рбыжьквала «йырцхърагIун». Ауи амш асабиква гвыргъьарата йтарцIаз ажвала йгьузыхІвушым, алагерь апны ансимшы абараса кьахвта, гвлахIарата йакIвшун. Алагерь йгІадгылуаз рызгІвадара рыбагъьарагьи гватра азалырхуан , ауат «ркъаруква» апхьара сквш шIыц йаздрыхIазыритI.

ЙУАН Ася.